ເກົາຫລີໃຕ້ຊ້ອມລົບທາງທະເລ
ເກົາຫລີໃຕ້ຊ້ອມລົບຢ່າງຂະໜານໃຫຍ່ ຢູ່ນອກຝັ່ງທະເລທາງພາກຕາເວັນຕົກຂອງຕົນ ເພື່ອຕອບໂຕ້ຕໍ່ການທີ່ເຮືອລົບຂອງຕົນຈົມນໍ້າ ທີ່ຖິ້ມໂທດໃສ່ເກົາຫລີເໜືອ
ເກົາຫລີໃຕ້ໄດ້ເລີ້ມທໍາການຊ້ອມລົບຢ່າງຂະໜານໃຫຍ່ຢູ່ ນອກຝັ່ງທະເລ ທາງພາກຕາເວັນຕົກຂອງຕົນ ອັນເປັນການ ຕອບໂຕ້ຄັ້ງຫລ້າສຸດ ຕໍ່ການທີ່ເຮືອລົບລໍານຶ່ງຂອງຕົນຈົມນໍ້າ ທີ່ຖິ້ມໂທດໃສ່ເກົາຫລີເໜືອນັ້ນ ມີກໍາປັ່ນລົບແລະເຮືອດໍານໍ້າປະມານ 30 ລໍາແລະເຮືອບິນ ອີກ 50 ລໍາ ແລະທະຫານ 4500 ຄົນ ປະກອບສ່ວນ ໃນການຊ້ອມລົບຕໍ່ຕ້ານເຮືອດໍານໍ້າ ໃນເຂດທະເລເຫລືອງ ໃກ້ໆກັບຊາຍແດນທາງທະເລທີ່ເປັນບັນຫາໂຕ້ແຍ່ງກັນກັບເກົາຫລີເໜືອນັ້ນ ການຊ້ອມລົບທີ່ວ່ານີ້ຈະດໍາເນີນໄປ ຈົນຮອດວັນຈັນອາທິດໜ້າ ການຊ້ອມລົບຄັ້ງນີ້ ແມ່ນຕິດຕາມມາລຸນຫລັງການຊ້ອມລົບຮ່ວມທາງທະເລ ລະຫວ່າງ ກໍາລັງເກົາຫລີໃຕ້ແລະສະຫະລັດໃນສັບປະດາຜ່ານມາແລະໄດ້ຖືກກະຕຸ້ນໃຫ້ມີຂຶ້ນ ຍ້ອນ ການຈົມນໍ້າຂອງເຮືອລົບ Cheonan ທີ່ໄດ້ເຮັດໃຫ້ພວກທະຫານເຮືອເກົາຫລີໃຕ້ ເສຍຊີ ວິດໄປ46 ຄົນນັ້ນ ການສອບສວນສືບສວນຂອງນາໆຊາດສະຫລູບວ່າ ເຮືອ Cheonan ຈົມນໍ້າ ຍ້ອນລະເບີດຕໍປີໂດທີ່ຍິງມາຈາກເຮືອດໍານໍ້າຂອງເກົາຫລີເໜືອ ແຕ່ທາງກຸງພຽງຢ້າງ ປະຕິເສດຕໍ່ຂໍ້ກ່າວຫາທີ່ວ່ານັ້ນ ອຳນາດປົກຄອງເກົາຫລີເໜືອໄດ້ອອກຄໍາເຕືອນໃນວັນອັງຄານຜ່ານມາ ໂດຍຂົ່ມຂູ່ທີ່ຈະໃຊ້ ກຳລັງຕອບໂຕ້ຢ່າງແຂງແຮງ ຕໍ່ການຊ້ອມລົບທາງທະເລຂອງເກົາຫລີໃຕ້ ທາງຝ່າຍເກົາຫລີ ໃຕ້ນັ້ນກໍໄດ້ອອກຄໍາເຕືອນໃນວັນພຸດວານນີ້ ໂດຍ ພົນເຮືອຕີ Kim Kyung-sik ໃຫ້ຄໍາ ໝັ້ນສັນຍາວ່າ ຈະທໍາການໂຈມຕີໂຕ້ຕອບຄືນໂດຍທັນທີ ຖ້າຫາກເກົາຫລີເໜືອທໍາການໂຈມຕີຕົນໃນລະຫວ່າງການຊ້ອມລົບນັ້ນ